Mudre izreke (Šarić)/Glava 19.
1 Siromah, koji hodi u nedužnosti svojoj, bolji je nego jedan, koji govori naopako i ludo. 

2 Nedostatak u znanju oda zla je, a tko je prebrz, posrne sigurno. 

3 Vlastita ludost razara osnove čovjeku, a ipak se srce njegovo gnjevi na Gospoda. 

4 Bogatstvo pribavlja uvijek više prijatelja, a siromaha ostavlja prijatelj njegov. 

5 Lažan svjedok ne izlazi bez kazne; tko govori laž, ne izmakne sudu. 

6 Mnogi traže milost odličnika, i svaki je odan čovjeku darežljivu. 

7 Na siromaha mrze sva braća njegova; koliko se više udaljuju od njega prijatelji njegovi! Hlepi za riječima, što ne znače ništa. 

8 Tko pribavi razboritost, ljubi život svoj; tko sačuva razum, nalazi sreću. 

9 Lažan svjedok ne izlazi bez kazne; tko govori laž, propada. 

10 Dobro življenje ne pristaje luđaku; još manje slugi, da vlada knezovima. 

11 Strpljivim čini čovjeka razboritost; čast mu je mimoići krivnje. 

12 Srdžba je kraljeva kao rika lava; a milost je njegova kao rosa na bilje. 

13 Lud je sin nesreća ocu svojemu; svađe su žene kao neprestano prokišnjavanje. 

14 Kuća i imanje baštine se od djedova, a od Gospoda dolazi razumna žena. 

15 Lijenost upada u dubok san, i čovjek nemarljv mora gladovati. 

16 Tko drži zapovijedi, čuva život svoj; tko ne pazi na putove svoje, ide u propast. 

17 Tko se smiluje siromahu, pozaima Gospodu, i platit će mu za dobročinstvo njegovo. 

18 Pokaraj sina svojega, jer još ima nade; ali neka ti ne padne na um, da ga usmrtiš. 

19 Tko je jedljiv, taj mora to okajati; jer ako ga štediš, učiniš samo još gore. 

20 Poslušaj savjet i primi ukor, da poslije budeš mudar! 

21 U srcu čovjeka mnogo ima osnova, ali će samo uspjeti odluka Božja. 

22 Čovjek je radostan, kad čini dobro; a bolje je siromašan biti nego prijevaran. 

23 Strah Gospodnji vodi k životu; u koga je on, toga ne posjećuje nesreća. 

24 Je li lijenčina umočio ruku svoju u zdjelu, ne prinosi je više k ustima svojim. 

25 Udari li se podsmjevač, ludi će se opametiti; ukori li se razuman, on prima razboritost. 

26 Tko zlostavlja oca, mater goni, taj je sin, koji nadi ružno i sramotno. 

27 Nemoj, sine moj, slušati nauke, koja odvodi od riječi razumnih! 

28 Nevaljao svjedok podsmijeva se pravdi, i usta bezbožnika proždiru zlodjela. 

29 Za podsmjevače gotovi su kazneni sudovi, i udarci za leda luđakova. 

Mudre izreke (Šarić)